Хайнрих Хайне
Въпроси

Превод от немски: Димитър Стоевски, 1947

chitanka.info

На брега на свирепото нощно море

застанал е момък самин,

с тъга във сърцето, с тревога в ума

и с мрачни уста той пита вълните:

„О, разгадайте ми вие исконната

и страшна загадка на тоя живот,

над която са мислили много глави —

глави с иероглифни калпаци,

глави със тюрбани и черни барети,

глави със перуки и хиляди други

нещастни и потни човешки глави. —

Кажете ми, що е човекът?

Отгде е дошъл? Къде се стреми?

Кой броди в небето по златни звезди?“

Вълните си шепнат със вечния шепот,

и вятърът духа, и реят се облаци,

звездите блестят равнодушно и хладно,

а още глупецът за отговор чака.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.